Κιθ Γουότερχαουζ

Ο Κιθ Γουότερχαουζ (αγγλικά: Keith Spencer Waterhouse) (6 Φεβρουαρίου 1929 – 4 Σεπτεμβρίου 2009) ήταν Άγγλος θεατρικός συγγραφέας,  σεναριογράφος, μυθιστοριογράφος και δημοσιογράφος.  

Το 1991 του απονεμήθηκε το παράσημο του Τάγματος της Βρετανικής Αυτοκρατορίας. Το 2004 ψηφίστηκε ως ο πιο σημαντικός Βρετανός σύγχρονος αρθρογράφος.

 Βιογραφικά στοιχεία 
Ο Κιθ Γουότερχαουζ γεννήθηκε το 1929 στο Λιντς στο Δυτικό Γιόρκσαϊρ, το μικρότερο παιδί ενός μικροπωλητή που πέθανε ενώ ο Γουότερχαουζ ήταν βρέφος. Μεγάλωσε στη φτώχεια στα περίχωρα της πόλης. Εγκατέλειψε το σχολείο σε ηλικία 14 ετών. Λάτρευε το διάβασμα και είχε γραφτεί σε διάφορες δημόσιες βιβλιοθήκες, ώστε να μπορεί να ξεπερνά το εβδομαδιαίο όριο δανεισμού. Χωρίς να λάβει καμία εκπαίδευση, άρχισε να εργάζεται σε διάφορες δουλειές - βοηθός τσαγκάρη και στη συνέχεια υπάλληλος σε νεκροθάφτη - πριν, το 1950, γίνει δημοσιογράφος πρώτα στο Γιορκσάιρ και μετά στο Λονδίνο.

Ο Γουότερχαουζ παρέμενε ενεργός στη δημοσιογραφία για το υπόλοιπο της ζωής του, αλλά ξεκίνησε και μια δεύτερη καριέρα, γράφοντας μυθοπλασία στον ελεύθερο χρόνο του. Το 1957 δημοσίευσε το πρώτο του μυθιστόρημα Υπάρχει μια ευτυχισμένη γη. Το 1959 έγινε διάσημος με το δεύτερο μυθιστόρημα Μπίλι ο ψεύτης, μια χιουμοριστική απεικόνιση ενός νεαρού ονειροπόλου που για να ξεφύγει από το καταθλιπτικό περιβάλλον του καταφεύγει σε απίθανα ψέματα. Λόγω του θέματος, στη δεκαετία του 1960 συχνά τον συμπεριλάμβαναν στους Οργισμένους νέους. Το μυθιστόρημα διασκευάστηκε σε θεατρικό έργο το 1960 με πρωταγωνιστή τον Άλμπερτ Φίνεϊ και σε ταινία το 1963: Μπίλι ο ψεύτης σε σκηνοθεσία Τζον Σλέσιντζερ και το μιούζικαλ Μπίλι το 1974. Ο Γουότερχαουζ και ο παιδικός του φίλος Γουίλις Χολ, που είχαν γράψει μαζί την έκδοση του θεατρικού έργου, ανέπτυξαν μια μακροχρόνια συνεργασία στο θέατρο και την τηλεόραση, με εξειδίκευση σε κωμωδίες στο περιβάλλον της εργατικής τάξης στη Βόρεια Αγγλία και θέμα τις διαφορές των κοινωνικών τάξεων. Επίσης έγραψε μόνος του θεατρικά έργα, συμπεριλαμβανομένου του Ο Τζέφρι Μπέρναρντ δεν είναι καλά, μια μεγάλη επιτυχία το 1989 με τον Πίτερ Ο' Τουλ στον πρωταγωνιστικό ρόλο. 

Ο Γουότερχαουζ ήταν επίσης γνωστός ως αρθρογράφος, από το 1960 έως το 1985 έγραφε στην Daily Mirror και στη συνέχεια, από το 1986, ήταν ο συγγραφέας μιας στήλης δύο φορές την εβδομάδα στην Daily Mail για σχεδόν ένα τέταρτο του αιώνα, δημοσιεύοντας περισσότερα από 2.000 άρθρα.

Παρά το ότι «το μεταλλικό νερό δεν ήταν το αγαπημένο ποτό του Γουότερχαουζ», δημοσίευσε περισσότερα από 60 βιβλία, μεταξύ των οποίων 16 μυθιστορήματα, θεατρικά έργα, κινηματογραφικά και τηλεοπτικά σενάρια.

Ο Γουότερχαουζ παντρεύτηκε την Τζόαν Φόστερ, την κόρη του νεκροθάφτη για τον οποίο είχε δουλέψει, το 1950, αλλά χώρισαν στα μέσα της δεκαετίας του 1960. Απέκτησαν ένα γιο και μια κόρη. Η δεύτερη σύζυγός του ήταν η δημοσιογράφος Στέλα Μπέναμ, την οποία παντρεύτηκε το 1984 και χώρισε το 1989, αν και συνέχισε να τον φροντίζει. Πέθανε το 2009 σε ηλικία 80 ετών στο σπίτι του στο Λονδίνο.

 Επιλογή έργων 

 There Is a Happy Land (1957)
 Billy Liar (1959)
 Jubb (1963)
 The Bucket Shop (1968)
 Everything Must Go (1969)
 Mondays, Thursdays (1976)
 Office Life (1978)
 Maggie Muggins (1981)
 In the Mood (1983)
 Mrs. Pooter's Diary (1983)
 Thinks (1984)
 Waterhouse at Large (1985)
 The Collected Letters of a Nobody (1986)
 Jeffrey Bernard is unwell (1989)
 Our Song (1988)
 Bimbo (1990)
 Unsweet Charity (1992)
 Soho (2001)
 Palace Pier (2003)
 Παραπομπές 

Κατηγορία:Άγγλοι μυθιστοριογράφοι
Κατηγορία:Άγγλοι θεατρικοί συγγραφείς
Κατηγορία:Άγγλοι δημοσιογράφοι